鹤归华表赋（以去家千岁今始归为韵）
宋言 (Tang)
昔丁令威。登仙紫微。念故乡之久别。化灵禽之一归。翻瑶台而遂下。见华表而堪依。凄凉而旧迹犹存。徘徊有恋。寂寞而故人谁在。怅望难飞。原夫托玉羽以潜游。历丹霄而暂憩。閟闻天之逸响。驻凌云之远势。凝思虑于木末。俯闾阎于烟际。光阴可惜。欢娱肯误于当年。邱垄相望。凋落徒悲于晚岁。既而人事难寻。俄成古今。野径榛乱。烟墟草深。歧路之黄埃不巳。桑榆之白日空沈。眷恋无穷。谁识孤高之貌。悲伤莫测。空闻嘹唳之音。至若似带烟霞。情深恨赊。迟回而脩趾不动。眄睐而圆吭暂斜。松槚萧萧。遍是幽魂之宅。蓬茅历历。今为谁氏之家。少别层城。长思故里。似有求而不见。若将飞而未起。住仙界之长日。痛人寰之逝水。念当时之亲识。安问存亡。穷累代之子孙。莫言终始。极目晴烟。凝思悄然。别离而尘事不一。倏忽而芳春且千。那求饮啄。自恶腥膻。归处而云空惨澹。望中而封树连延。笑彼乘轩。不离乎金阙。喜兹警露。迥降于辽天。巳而卓尔无偫。超然将翥。思杳杳之空际。恋亭亭之高处。回朱顶以长望。叠霜毛而永虑。蓄恨无穷。忽矫身而飞去。